b'\n_START_ARTICLE_\nDidysis Gizos sfinksas\n_START_PARAGRAPH_\nDidysis Gizos sfinksas \xe2\x80\x93 gulin\xc4\x8dio li\xc5\xabto su \xc5\xbemogaus galva skulpt\xc5\xabra, i\xc5\xa1kalta Gizos plynauk\xc5\xa1t\xc4\x97je Nilo vakariniame krante, netoli nuo dabartinio Kairo Egipte. Tai did\xc5\xbeiausia monolitin\xc4\x97 skulpt\xc5\xabra pasaulyje._NEWLINE_Didysis Gizos sfinksas yra 73,5 m ilgio, 6 m plo\xc4\x8dio ir 20 m auk\xc5\xa1\xc4\x8dio. Tai taip pat seniausia \xc5\xbeinoma monumentali skulpt\xc5\xabra. Nustatyta, kad ji sukurta IV-osios dinastijos valdymo metu, apie 2600\xe2\x88\x922500 m. pr. m. e., ta\xc4\x8diau neai\xc5\xa1ku, kurio faraono. Ji gal\xc4\x97jo b\xc5\xabti nukalta Cheopso (Chufu), D\xc5\xbeedefr\xc4\x97s arba Chefreno (Chafr\xc4\x97s) valdymo metu. Taip pat neai\xc5\xa1ku, kuris i\xc5\xa1 \xc5\xa1i\xc5\xb3 valdov\xc5\xb3 vaizduojamas Sfinkso veidu._NEWLINE_Sfinksas yra senov\xc4\x97s Egipto laik\xc5\xb3 gulin\xc4\x8dio li\xc5\xabto su \xc5\xbemogaus galva fig\xc5\xabra. Kartais sfinksai vaizduoti su avino ar vanago galva. Dauguma skulpt\xc5\xabr\xc5\xb3, kurios vadinamos sfinksais, vaizduoja faraon\xc4\x85 kaip Saul\xc4\x97s diev\xc4\x85. Sfinkso terminas kildinamas i\xc5\xa1 senov\xc4\x97s graik\xc5\xb3 kalbos \xe2\x88\x92 jie taip vadino moteri\xc5\xa1kas baidykles su \xc5\xbemogaus galvomis, pavyzd\xc5\xbeiui, i\xc5\xa1 Edipo ir Pers\xc4\x97jo mit\xc5\xb3. Kitu termino \xc5\xa1altiniu gal\xc4\x97t\xc5\xb3 b\xc5\xabti egiptieti\xc5\xa1ka fraz\xc4\x97 \xc5\xa1esep ankh (\xe2\x80\x9egyvas atvaizdas\xe2\x80\x9c), kartais vartota apib\xc5\xabdinti sfinksus. Sfinksai yra grynai senov\xc4\x97s egiptie\xc4\x8di\xc5\xb3 kult\xc5\xabrai b\xc5\xabdingas i\xc5\xa1radimas. D\xc5\xbeedefr\xc4\x97s piramid\xc4\x97s komplekse Abu Roa\xc5\xa1e rasta faraono skulpt\xc5\xabrin\xc4\x97 galva, kuri tikriausiai priklaus\xc4\x97 sfinksui, ir ten pat rasta ma\xc5\xbe\xc5\xb3 matmen\xc5\xb3 sfinkso statul\xc4\x97l\xc4\x97. Kartu su Gizos did\xc5\xbeiuoju sfinksu tai yra anks\xc4\x8diausi \xc5\xbeinomi sfinksai istorijoje._NEWLINE_Didysis Gizos sfinksas yra garsiausia sfinkso skulpt\xc5\xabra, i\xc5\xa1kalta vakariniame Nilo krante apie 2575 m. pr. m. e., valdant IV-osios dinastijos karaliams. Tikslus Sfinkso am\xc5\xbeius neai\xc5\xa1kus, sp\xc4\x97jama, kad jis buvo i\xc5\xa1kaltas faraono Chefreno u\xc5\xbesakymu. Jis vaizduoja tupint\xc4\xaf li\xc5\xabt\xc4\x85 \xc5\xbemogaus galva. Vien tik priekin\xc4\x97s jo letenos yra apie 15 m ilgio. Da\xc5\xbe\xc5\xb3 liku\xc4\x8diai prie ausies leid\xc5\xbeia daryti i\xc5\xa1vad\xc4\x85, kad fig\xc5\xabra anks\xc4\x8diau buvo spalvotai da\xc5\xbeyta. Fig\xc5\xabra buvo i\xc5\xa1kalta kalkakmenio kalvoje, buvusioje akmen\xc5\xb3 skaldykloje. \xc5\xa0alia sfinkso buvo \xc4\xafrengta \xc5\xa1ventykla, kuri yra tiksliai vienoje linijoje su Cheopso piramid\xc4\x97s sl\xc4\x97nio \xc5\xa1ventykla._NEWLINE_Sfinkso paskirtis n\xc4\x97ra \xc5\xbeinoma. Galima jo paskirtis buvo saugoti Gizos plok\xc5\xa1tikaln\xc4\xaf. Vokietijos egiptologas Herbertas Rik\xc4\x97 (Herbert Ricke) mano, kad statula priklaus\xc4\x97 Saul\xc4\x97s kultui ir vaizduoja Harmach\xc4\xaf. Egipto karaliai laik\xc4\x97 save dievo Horo \xc4\xafk\xc5\xabnijimu. Galimas daiktas, kad statula, turinti Saul\xc4\x97s dievo Horo i\xc5\xa1vaizd\xc4\x85, yra faraono Chefreno atvaizdas. Taip pat manoma, kad d\xc4\x97l nudau\xc5\xbetos nosies \xe2\x80\x9ekalti\xe2\x80\x9c turk\xc5\xb3 artilerijos b\xc5\xabriai, kurie naudodavo sfinks\xc4\x85 artilerijos pratyboms. Kai kur teigiama, kad XV a. arabai nudau\xc5\xbe\xc4\x97 sfinksui nos\xc4\xaf tod\xc4\x97l, kad islamas draud\xc4\x97 vaizduoti dievus._NEWLINE_Sfinks\xc4\x85 da\xc5\xbenai u\xc5\xbepustydavo sm\xc4\x97lis. Tarp Sfinkso leten\xc5\xb3 yra \xe2\x80\x9eSapn\xc5\xb3 stela\xe2\x80\x9c, kurioje pasakojama apie Tutmoz\xc4\xaf IV (vald\xc4\x97 apie 1400\xe2\x88\x921390 m. pr. m. e.), XVIII dinastijos atstov\xc4\x85. Vien\xc4\x85 kart\xc4\x85, dar b\xc5\xabdamas princu ir med\xc5\xbeiodamas apylink\xc4\x97se, jis u\xc5\xbemigo prie beveik sm\xc4\x97liu u\xc5\xbene\xc5\xa1to Sfinkso. Sapne pasirod\xc4\x99s Sfinkso \xc5\xa1e\xc5\xa1\xc4\x97lis Tutmoziui pasak\xc4\x97, jog jei jis i\xc5\xa1laisvins Sfinks\xc4\x85 i\xc5\xa1 sm\xc4\x97lio, tai taps Egipto karaliumi. Tutmozis IV liep\xc4\x97 nuvalyti sm\xc4\x97l\xc4\xaf nuo Sfinkso ir i\xc5\xa1ties po to tapo Egipto faraonu. \xc4\xaevykiui pa\xc5\xbeym\xc4\x97ti jis pastat\xc4\x97 stel\xc4\x85 tarp Sfinkso leten\xc5\xb3. Sfinksas yra i\xc5\xa1kaltas i\xc5\xa1 gana prastos kokyb\xc4\x97s, mink\xc5\xa1to kalkakmenio uolos ir buvo labai veikiamas erozijos. Jau XVIII-osios dinastijos metu jis buvo restauruojamas ir atnaujinamas. B\xc5\xabtent tuo metu Sfinkso veidui buvo prid\xc4\x97ta faraono barzda ir ur\xc4\x97jus, kuri\xc5\xb3 liku\xc4\x8diai rasti sm\xc4\x97lyje ir perkelti \xc4\xaf Brit\xc5\xb3 ir Kairo muziejus._NEWLINE_Sfinks\xc4\x85 buvo visi\xc5\xa1kai palaidoj\xc4\x99s sm\xc4\x97lis nuo Viduram\xc5\xbei\xc5\xb3 iki XIX a. prad\xc5\xbeios. Tai prisid\xc4\x97jo prie to, kad Sfinksas i\xc5\xa1 viso i\xc5\xa1liko iki \xc5\xa1i\xc5\xb3 laik\xc5\xb3, o nebuvo suardytas erozijos. Vieni i\xc5\xa1 dabartini\xc5\xb3 egiptologijos i\xc5\xa1\xc5\xa1\xc5\xabki\xc5\xb3 yra i\xc5\xa1saugoti Sfinks\xc4\x85 nuo v\xc4\x97jo ir pakilusio gruntinio vandens ardomojo poveikio. XIX a. Sfinkso valym\xc4\x85 nuo sm\xc4\x97lio organizavo D\xc5\xbeovanis Batista Kavilja (1816\xe2\x88\x9217 m.), Ogiustas Marjetas (1858 m.) ir Gastonas Maspero (1885 m.). \xc5\xa0ie darbai buvo apleisti d\xc4\x97l did\xc5\xbeiulio reikalingo pa\xc5\xa1alinti sm\xc4\x97lio kiekio. Sfinksas galutinai atkastas 1925\xe2\x88\x921936 m. pranc\xc5\xabz\xc5\xb3 in\xc5\xbeinieriaus Emile Baraize._NEWLINE_Gizos piramid\xc4\x97s ir Sfinksas priklauso prie \xc5\xbeymiausi\xc5\xb3 Egipto architekt\xc5\xabros paminkl\xc5\xb3.'